text: Alssundbroen sikres mod ulykker
  18 april 2013 kl. 10.44
  Trafiksikkerheden ved Alssundbroen på Als-siden af broen skal forbedres for 11,8 millioner kroner.
  Alssundbroen og tilkørselsrampen fra Vestmark på Als er af Vejdirektoratet udpeget som en sort plet, fordi de er sket talrige trafikulykker på stedet.
  Umiddelbart efter tilkørslen trækker lastbiler ind i det første spor, og det giver problemer for de bilister, som kommer bagfra.
  Lastbilerne trækker ind for at give plads til overhalinger.
  Forholdene på stedet skal forbedres med et ekstra spor, så der bliver to gennemgående spor mod vest over broen. Samtidig skal der anlægges midterautoværn på broen.
  
  Vej sikres ved Haderslev
  Udkørslen fra Voldbrovej på Ribevej mellem Vojens og Haderslev skal også sikres.
  Der etableres en krydsningshelle ud for sidevejen. Derved kan cyklisterne krydse landevejen i to omgange og orientere sig i en trafikretning ad gangen.
  I nordsiden anlægges en kort cykelsti frem til krydsningshellen i den vestlige ende af venstresvingsbanen.
  På sydsiden anlægges ny overgang i rabatten ud for krydsningshellen. Der opsættes lokal hastighedsbegrænsning til 60 eller 70 km/t.
  Prisen bliver på 1,2 millioner kroner.
  Transportministeriet har netop afsat 90 millioner kroner til at fjerne sorte pletter i hele landet.
  